Gemeente Bedieninge – Skuilkrans
Skuilkrans is 'n Geloofsgemeenskap vir almal.
Ons logo is ontwerp rondom 'n reënboog:
• In Gen 9 maak God die reënboog 'n teken van sy sorg en genade (die verbond) met mense; daarom herinner 'n reënboog ons daaraan dat God eensydig hierdie verbond met ons aangaan.
• In die Bybelverhaal maak God hierdie belofte aan alle mense, diere en die hele aarde. So erken 'n reënboog die verskeidenheid op die aarde, en ook dat alles en almal ingesluit word in God se liefde.
• Die reënboogletters is effens stukkend om ons eie broosheid (en daarmee saam Jesus se lyding) uit te beeld.
Ons tema vir 2018 is Floreer
Besoek gerus Skuilkrans NG Gemeente blad op Facebook en sluit aan by die groep Skuilkrans vir al ons nuutste inligting en fotos. Ons nooi lidmate uit om hulle eie fotos en getuienisse op die groep te deel.
Ons bedieninge word in vyf groepe verdee. Die groepe werk natuurlik ook oor en weer saam. Hierdie groepe is:
Aanbidding – dit sluit die bediening rondom ons eredienste en aanbiddingsgeleentehede in.
Geloofsvorming – dit sluit in ons jeugbediening, huisgeloof en ook toerusting aan volwasse lidmate.
Pastorale en onderlinge sorg – dit sluit die versorging van lidmate, kleingroepbediening, nuwe lidmate en seniorbediening in.
Getuienis – dit sluit ons bediening aan die wêreld rondom ons in.
Administrasie – Om die bedieninge te laat slaag, het ons 'n sterk administratiewe bediening wat bestaan uit eiendomme, finansies, diensverhoudinge en administrasie.
1. AANBIDDING EN EREDIENSTE
Deurdiens en Gasvryheid
Die doel van hierdie diens is om erediensgangers vriendelik te ontvang en besoekers tuis te laat voel. Ons is altyd op soek na hartlike, gasvrye mense wat met die bediening kan help.
Tafeldiens vir Nuwe Intrekkers
Enige hulp ná die eredienste by ons nuwe intrekkerstafel is welkom.
Nagmaal en Dankoffers
Ons nooi enige iemand om te help om die dankoffers op te neem tydens die erediens en Nagmaal te help bedien.
Die doel van hierdie diens is om klank en beeldmateriaal by eredienste en byeenkomste te versterk en te projekteer sodat erediensgangers met gemak kan deelneem. Hier word ook gereeld persone benodig. Indien jy rekenaar- of klankvaardig is, kontak ons gerus. Ons help ook met opleiding om seker te maak jy weet wat aangaan.
Die doel van hierdie diens is om gebedsinisiatiewe te loods en die saak van gebed te bevorder. Stuur gerus gebedsversoeke na die kerkkantoor.
Biblioteek en Videobediening
Die doel van hierdie diens is om, deur uitleen van boeke en video's op Sondae ná die eredienste, lidmate se geloof te versterk. Maak gerus 'n draai by ons Dawid Bosch Leeskamer.
Preke word opgeneem en opnames kan bestel word deur jou naam op 'n lys te skryf agter by die ingangsportaal in die kerkruim. Jy kan die CD die volgende week optel.
Hierdie groep is verantwoordelik vir die mooi-maak van ons liturgiese ruimtes. Indien jy hiermee wil help, kontak gerus die kerkkantoor.
Geloofsvorming is 'n lewenslange reis waardeur ons as gelowiges begelei word om te groei in ons geloof en in ons verhouding met God. Geloofsvorming help ons met ons roeping in die wêreld en met ons identiteit.
Onder die Geloofsvormingbedieningsarea in Skuilkrans funksioneer 'n hele paar aspekte:
As jy by Skuilkransgemeente aansluit, klim jy saam met ons in ons geloofsbus en reis jy saam met ons op 'n wonderlike avontuur met God aan die stuur! Ons bus se naam is die "Google"-bus. Ons begin by die kerk, maar eindig in die wêreld! Net soos met Google, begin jy by Google maar eindig op 'n ander webtuiste. Saam met ons op die bus is daar baie medereisigers wat ook 'n passie vir Jesus en Sy kerk het. Enigiemand is welkom, want ons bus is soos 'n taxi – daar is altyd plek vir nog een! Op ons geloofsreis is ons baie afhanklik van ons padkaart of GPS (die Bybel), wat vir ons wys waarvandaan ons kom en waarheen ons gaan. Ons reis reg oor die hele kaart en ontdek nuwe plekke, oor 'n groot verskeidenheid terreine, soos ons meer en dieper van die Bybel leer.
Op ons bus leer ons ook al ons medereisigers beter ken en bou verhoudings rondom kuiergesprekke ná die eredienste in kleingroepe wat bou op die temas van die dienste. Hier leer ons om dissipels van Jesus te word en om vir mekaar om te gee.
Vir ons laerskool-medereisigers is daar elke Sondagoggend direk na die erediens groeigroepies. In die groeigroepies, wat strek van Gr 1-6, volg ons 'n goed uitgewerkte program om ons jongmense se geloof te vorm. Ons gebruik die 30-minute saam met ons kinders om die boodskap van die Bybel tot op elke kind se vlak af te breek en op hul lewens van toepassing te maak.
Vir ons hoërskool-medereisigers is daar na elke aanddiens dissipelgroepe. Hier word ons geloof verder gevorm waar ons leer hoe om dissipels in die wêreld te wees. Die dissipelgroepe bou op die groeigroepies se inhoud en die groot fokuspunt van ons dissipelgroepe is om ons jongmense te help om hul geloof uit te leef in hul alledaagse lewe, waarookal hul hulself bevind. Ons gesels ook oor 'n verskeidenheid jongmens-temas wat aktueel is in die hoërskool. Gesprekke sluit grotendeels aan by die temas van die aanddiens.
In die belydenisjaar trek ons al die lyne bymekaar van wat hulle oor die afgelope paar jaar geleer het. Die Belydenisjaar is 'n jaar waarin jy uitgenooi word om saam met die dominees, jou ouers en jou pelle te dink oor God, jou geloof en die lewe. Die doel van hierdie jaar is nie om 'n klomp antwoorde te gee nie, maar eerder om jongmense te leer om vrae te vra en self by antwoorde uit te kom.
Aan die einde van die jaar, as jy lus is en kans sien, word jy uitgenooi om in die kerk voor 'n klomp mense te sê wat jy glo, en dat jy met jou lewe wil antwoord deur iets hiervan te wys. Dit is vir ons belangrik dat jy hierdie belydenis nie sommer doen omdat almal anders dit doen of omdat jou ouers dit van jou verwag nie.
Uitreik en kamp
Die Skuilkransbussie gaan ook oor grense, somtyds landsgrense, en ander kere in ons omliggende areas. Ons reik uit na ons gemeenskap en ook na die uithoeke van ons wêreld. Ons reis na plekke soos Sunnyside, Nellmapius en Mosambiek. Die bussie ry ook na verskeie kampe, soos die belydeniskamp, die seekamp asook gemeente- en gesinskampe. Daar is ook jaarliks 'n kontemplatiewe "retreat"-naweek vir stilword en verdieping.
Ons het 'n lekker bediening vir jong werkendes. Regdeur die jaar is daar verskeie geleenthede waar ons bymekaar kom, kuier en ook ons geloof deel. Ons gaan op staptoere, hou gereeld kuieraande, doen korttermyn-uitreikaksies, gaan op 'n wegbreeknaweek en vele meer. As jy in jou 20's is, wil ons jou graag uitnooi om deel van ons 20' Somethings te word.
Daar is regdeur die jaar 'n groot verskeidenheid kursusse waarvoor jy kan inskryf. Ons gemeente het onder andere 'n Bybelskool waar ons Bybelboeke bespreek, Bybelkarakters ontmoet en leer ken, meer leer oor Bybelse tradisies en gebruike, asook gesels oor geloofstemas soos die Heilige Gees, die doop en verskeie ander temas. Daar is ook 'n paar kursusse wat aangebied word vanuit ons Leef weer-sentrum oor onder andere trauma en egskeiding.
Daar is ook deur die jaar ouerbemagtigingsgeleenthede waar ons gesels oor belangrike temas oor ons kinders. Ons gesels oor temas soos hoe om jou kind te dissiplineer, hoe om te maak as jou kind sukkel, oorgange van Laerskool na Hoërskool asook verskeie ander.
Ons gemeente bied ook die Alpha-kursus, aan waarby jy kan betrokke raak. Hierdie kursusse fokus grotendeels op evangelisasie en ons betrokkenheid in die wêreld.
Dit is makliker om te sê wat Huisgeloof níé is nie. Dit is nie 'n program of 'n preekreeks of 'n kitsplan nie. Dit is ook nie die nuutste kerkgier nie. Huisgeloof is 'n reis wat jy saam met jou gesin behoort aan te pak.
Met Huisgeloof is ons besig om uitvoering te gee aan Deut. 6:4-6 wat sê: "Hierdie gebooie wat ek jou vandag gegee het, moet in jou gedagtes bly. Jy moet dit inskerp by jou kinders…" Die beste (en belangrikste) plek om die nuwe lewe wat ons in Jesus het by ons jongmense in te skerp, is by die huis. By Skuilkrans glo ons dat geloof wat by die huis gekweek en geoefen word 'n baie groot impak op jongmense en gesinne het.
Martin Luther het eenkeer gesê dat ons geroep is om die biskoppe, apostels en priesters van ons eie huise te wees. Die kerk sal jou oplei, jou aanmoedig en jou ondersteun in die rol waar jy 'n "biskop, apostel of priester" in jou eie huis moet wees, maar ons moet nooit die feit uit die oog verloor dat wat in die huis gebeur, belangriker is as wat by die kerk gebeur nie. Dit is waar die tekkie die teerpad slaan.
Daarom wil Skuilkrans Gemeente ouers, oupas en oumas en ander opvoeders se hande sterk maak deur geleenthede te skep waar julle gehelp kan word om die nodige vaardighede te bemeester vir hierdie reusetaak. Terselfdertyd help dit ouers om iets betekenisvol te maak van die mylpale in julle kinders (en huismense) se bestaan en God se Hand in julle lewens raak te sien en Hom daarvoor te eer.
Deur die jaar gaan daar verskeie geleenthede wees waar ons jou wil help om gemaklik jou geloof by die huis te beoefen en uit te leef. By ons Huisgeloof-geleenthede gesels ons oor verskeie onderwerpe, onder andere: Hoe om as gesin saam Bybel te lees, hoe om vir mekaar te bid, hoe om gemaklik te praat oor geloof, hoe hanteer ek vrae oor geloof en nog baie ander.
Hou asseblief jou oë oop vir geleenthede om by te woon.
Jy sal nie spyt wees as jy saam met ons op die Google-bussie klim nie! As jy eers opgeklim het, gaan jy nie weer wil afklim nie – want in ons bussie kan jy net jouself wees en jouself uitleef en groei in jou geloof.
3. PASTORALE – EN ONDERLINGE SORG
Ons gemeente, as liggaam van Christus, is 'n gemeente waar lidmate mekaar versorg. Dit beteken dat ons, as "gemeenskap van gelowiges", omgee vir mekaar en mekaar se hande vat.
Ons versorg mekaar op verskillende maniere:
Lidmate onder mekaar:
Ons is betrokke by ons bure en die mense in ons omgewing. Dit is elke lidmaat se verantwoordelikheid om in te skakel en besoek af te lê, om 'n Skuilkransnuus af te lewer en inligting oor te dra aan medegelowiges in ons straat en ons omgewing. Ons het ook 'n besoekspan wat besoeke in die gemeente doen.
Kontak met predikante:
Brummeria Renaissance – Prof. Willem Boshoff.
Palms Renaissance – Prof. Piet Meiring.
Enige lidmaat is welkom om `n predikant te kontak vir 'n besoek, vir pastoraat, troues en begrafnisse.
Ons gemeente het ook 'n wonderlike Leef Weer-Traumasentrum.
'n Span opgeleide vrywilligers doen traumaberading onder mense in ons omgewing (lidmate en nie-lidmate) en bied ook deurgaans in die jaar kursusse aan – onder andere 'n egskeidingskursus.
Daar is ook 'n noodnommer wat jy kan kontak (063 712 6346) vir enige beradingsbehoeftes. Ons opgeleide span sal jou met vrymoedigheid bystaan.
Die inskakeling van nuwe lidmate is vir ons baie belangrik. Elke nuwe lidmaat ontvang 'n uitnodiging na `n nuwe lidmaat-ete. By hierdie geleenthede ontmoet jy die leraars van die gemeente en hoor hoe die gemeentebediening werk en waar jy kan inskakel. Hier word jou lidmaatskap bevestig en kan jy 'n afspraak met `n predikant maak. Maar die heel belangrikste – hier kuier ons lekker saam en leer mekaar ken.
Kleingroepe is die hartklop van ons gemeente. Dis hier waar jy kan tuiskom by 'n vriendekring wat saam Bybelstudie hou, omgee, help, inspireer en bid. Dit is die mense saam met wie jy kan uitreik, vrae vra, leer en groei.
Ons het ook ondersteuningsgroepe wat mekaar op 'n besondere manier dra deur swaar tye.
Daar is ook gemeente Bybelstudie geleenthede waarby enige iemand kan inskakel. Hou gerus die afkondigings dop.
Ons wil jou uitnooi om so gou moontlik aan te sluit by 'n groep waar jy jou menswees kan deel en gemaklik kan wees.
Ons kleingroep waardes:
Vertroulikheid: In hierdie veilige ruimte kan jy die vrymoedigheid hê om iets te sê wat binne die kring sal bly.
Omgee: Ons is betrokke by mekaar se lewens sonder om mekaar se grense te oorskry.
Luister: Ons luister na mekaar en na die Heilige Gees. Ons wil mekaar se verskille waardeer.
Uitleef van gawes: Ons gebruik ons gawes om mekaar te bedien en om as groep uit te reik na buite.
Lojaliteit: Ons doen moeite om gereeld byeenkomste by te woon of minstens selfoonkontak te behou.
Daar is 'n wye verskeidenheid groepe vir alle ouderdomme en behoeftes. Ons nooi jou uit om by 'n groep aan te sluit waar jy lekker tuis voel. Annabelle Lombard 012 807 7983 kleingroep@skuilkrans.co.za
Rugsteun is 'n onderlinge sorg aksie wat Skuilkransgemeente begin in 2018. Rugsteun gaan sommige dadelik laat dink aan rekenaardokumente wat gestoor word (Engels "back ups"). Die groot verklarende woordeboek (HAT) verwys na hierdie woord as "kragtige hulp" en 'meelewing'. En dit is die visie van hierdie aksie.
Rugsteun wil hulp verleen in die moeilike werkstye waarin ons leef. Daarom vra ons lidmate om kragtige hulp, meelewing en ondersteuning te verleen aan dié in ons gemeente wat op soek is na werk. Bid vir die mense op ons lysie, en dink aan mense in u gesin, vriende- of werkkring by wie u voorbrand kan maak en vra dat hulle 'n onderhoud sal voer met een of meer van ons werksoekers. Onthou Rugsteun is nie 'n werkverskaffingsburo nie. U as lidmaat bring net ons werksoekers onder die aandag van mense wat die Here self op u harte sal lê.
As jy opsoek is na werk, vra ons dat jy baie kortliks jou naam, ouderdom, 'n selfoon of landlynnommer en epos adres, as jy een het, sal verskaf. Skryf kortliks waar jy al gewerk het en wat jou kwalifikasies en/of opleiding is.
Ons wil graag die aksie uitbrei en ook kennisgewings van werkverskaffers of –aanbieders in ons gemeente plaas.
Daar sal 'n posbus in die voorportaal van die kerk wees wat duidelik gemerk is as Rugsteunaksie en jy kan jou aansoeke of aanbiedinge daarin pos.
Jy is ook baie welkom om dit te e-pos na helenelouw437@gmail.com
Skuilkrans bied 'n polsende bediening vir ouer volwassenes deur die volgende aksies:
Donderdagoggendbyeenkomste met aanbiedinge wat geestelik sowel as kultureel stimulerend en verrykend is. Dit sluit in byeenkomste by die kerk waar sprekers oor 'n verskeidenheid onderwerpe aanbiedings kom doen – onder andere temas oor gesondheid en ander aktuele onderwerpe wat op seniors gerig is. Uitstappies is ook baie gewild en jaarliks word 'n paar uitstappies onderneem na interessante plekke. Musiekoggende, waar persone kom optree of musiek voorgespeel word, is baie gewild onder ons senior lidmate.
Tydens Pinkster is daar oggendbyeenkomste spesifiek gemik op die senior lidmate om dit vir hulle maklik te maak om by te woon.
Verder is daar 'n toegespitste bediening aan lidmate in die versorgingsoorde. Hierdie bediening word aangebied deur die onderskeie leraars en ook twee pastorale hulpe. Bybelstudies, weeklikse eredienste en, waar nodig ook tuis-nagmale, word aangebied.
Ons glo dat Skuilkrans bestaan ter wille van ander en met ons getuienisbediening probeer ons uitreik na mense wat nie deel van ons gemeente is nie en probeer sodoende ook iets van die Here se liefde in die wêreld indra. Omdat elke lidmaat 'n getuie is, daag ons alle Skuilkransers uit om vier dinge te doen:
'n Goeie beginpunt is altyd om te bid. Ons getuie-wees begin waar ons met die Here praat en bou aan 'n lewendige verhouding met Hom. Wanneer jy beleef dat die Here 'n werklikheid in jou lewe is en hoe Hy jou lewe verander, het jy sommer baie om oor te getuig. Voor jy klaar gebid het, moet jy ook onthou om vir ander mense te bid. Die Here praat met ons oor ander mense, gee vir ons leiding oor hoe om iets vir hulle te beteken en daarom is dit belangrik dat ons ook sal bid en intree vir mense buite ons gewone kringetjie. Jy kan sommer self iewers 'n lysie maak van mense vir wie jy graag wil bid – dalk 'n vriendin of vriend met wie jy kontak verloor het, 'n kollega by die werk, jou baas of vir sy vrou! Dit maak nie baie saak vir wie nie, maar wel dat ons wyd bid.
Die Alpha-kursus is 'n uitsonderlike opleidingsgeleentheid wat wêreldwyd al meer as 17 miljoen mense toegerus het met 'n beter begrip van wat 'n verhouding met Jesus behels. Die Alpha-kursus is 'n geloofsaktiveringskursus wat strek oor 'n periode van 12 weke. Hierdie kursus word reeds vir ongeveer 26 jaar lank reg oor die wêreld aangebied en hiermee word die basiese beginsels van ons Christenskap herbevestig. Die kursus bestaan uit saam eet, kyk na 'n dvd en dan informele besprekings in kleingroepe. Vanuit hierdie kursus word kleingroepe ook natuurlik gevorm.
Ons nooi jou uit om deel te neem aan hierdie kursus met die oog om kerkvreemde mense weer terug te nooi na die kerk. Dit is dus 'n kursus met die klem op evangelisasie.
Skuilkrans het 'n hele klomp Getuienis-diensgroepe – projekte wat daarop gemik is om die Goeie Nuus buite ons gemeente rond te vertel. Party van hierdie diensgroepe het baie met "vertel" te make – ons ondersteun en subsidieer 'n klomp sendelinge, dominees en kerkies. Ander diensgroepe "vertel" die Goeie Nuus deur kospakkies vir honger gesinne en komberse vir straatkinders te neem en naaldwerkklasse vir huiswerkers in die omgewing aan te bied. Ons vertel ook die Goeie Nuus deur ons verantwoordelikheid na te kom teenoor kinders en bejaardes. Een van die lekkerste Goeie Nuus-stories is dat God vir ons 'n toekoms gee – daarom doen ons moeite om ook vir ander mense nuwe moontlikhede te gee deur ontwikkelingsprojekte en om ons op 'n lang termyn aan hulle te verbind. Jy kan aansluit by 'n diensgroep of sommer net dinge bymekaar maak vir hulle werk, op 'n uitreik gaan of toebroodjies smeer.
Kontak gerus Ds. Nico vir meer inligting. 083 678 8290 nico@skuilkrans.co.za
Petra College Witrivier: Kinderevangelisasie Fanie Richter is verbonde aan Petra Kollege in Witrivier wat kinderevangelisasie en -opleiding regoor Afrika doen. Uitreike word gedoen in die swart gemeenskappe van Witrivier, Hazyview en Nelspruit. Jeug baie betrokke. Uitreike kan in samewerking met Witrivier NG Kerk gereel word. Dirk Coetzee Besturende Direkteur van Petra Kollege kan help met spesifieke projekte. Sy kontak besonderhede is 0132 751166 of 083 397 9816
Lepeile Uitreik Ds Gawie Jordaan lei eredienste en doen besoeke by die VGK Lepelle sendingstasie en die uitreikspan herstel sending kerkies en ervaar plattelandse kerkies en gemeentes.
Mosambiek Uitreik Gereelde uitreike na Mosambiek waar ons saam met die Mapai gemeente werk onder mense in die Mapal/Chichualcuala omgewing. Loot Burger koordineer die uitreik. Hou nuusbrief dop vir veredere inligting.
Swaziland Vigs projek Tuisversorging en medisyne aan mense met Vigs wat deur die Reformed Church in die Shiselweni gemeente aangebied word. Baie praktiese projekte beskikbaar soos bv. Om rolstoele wat ingevoer word aanmekaar te gaan sit. Arnau van die sentrum sal verder help met projekte en reelings.
Loerie Jeugsentrum Ons ondersteun hierdie privaat kinderhuis in Bronkhortspruit (Loerie) wat kinders regdeur hulle skoolloopbaan volledig versorg en hul help om na skool 'n toekoms te bou.
Aksie Arbeiders vir die Oes: Ons ondersteun die Crossroads skuiling vir haweloses in die Middestad van Pretoria. Straat werk vir in verskillende kategoriee is beskikbaar soos werk onder prostitute (net dames), etes vir haweloses met getuienisse, moslems en hindoes. Jan van die sentrum sal aller koordineer en opleiding verskaf.
Growing Wise Homeless Centre: Hermanstad Ons help hierdie huise vir haweloses in Hermanstad (Pretoria) met finansies, kruideniers-ware en groentetuine. Daar is ook ander behoeftes waarmee die koordineerder sal kan help.
Laerskool Silverton Toebroodjie projek Gesinne maak beurte om op Dinsdae kos in te pak vir kinders van Laerskool Silverton wat nie van die huis of kos kry nie
Lifeskills en werkskepping Ons gaan 'n kursus aanbied in Mamelodi en sou mentors nodig he om die nuwe klein besighede te ondersteun
Melodi Ya Skuilkrans Ons is besig met 'n gesamentlike bediening met die VGK in Silverton . Ons het gemeente lede nodig wat bereid is om betrokke te raak en te ondersteun. Belangstellendes sal 'n eerste vergadering hou met die huidige Komitee om vas te stel hoe ondersteun kan word.
Nelmapius Ons ondersteun die oorspronklike gemeente en kerkraad. Daar is verskeie behoefte, van bouwerk tot ander fisiese en geestelike ondersteuning.
Eersterust Kinderkrans Weeklikse kinderkrans vir kinders en tieners in Eersterust waar daar vir hulle van die Here geleer en geleef word. Hulp is nodig met die fasilitering van die sessies. Ander hulp en behoeftes sal weldra deurgegee word.
PEN Aksie en die Nelmapius kleuterskole Ons neem deel aan PEN se aktiwiteite en ondersteun PEN se Forum Kleuterskole. Ondersteuning aan kleuterskole in Nellmapius. Rieneke sal meer inligting gee.
Crux Naskool sentrum Naskoolsentrum vir behoeftige kinders Silverton Laerskool waar hulle kos, studiehulp en hope liefde kry. Baie hulp op verskeie terreine is nodig.
Tabita Naaldwerkklasse Weeklikse brei en naaldwerk klasse wat vrouens in staat stel om ekstra inkomste te verdien en vir hulle self en hulle gesinne klere te maak. Baie lidmate betrokke. Laat weet as daar belangstelling is.
Waardevol vir Jesus Kinders word beskerm teen molestering en misbruik deur waardevol vir Jesus poppies en aanbieding. Lidmate wat will help met die aanbiedings is welkom.
Bybelverspreiding en pamflette Opleiding en ondersteuning is beskikbaar om Bybels te versprei en om kerke te plant. Lidmate wat hierin belangstel is welkom om ons te kontak. Ons pamflet bediening kort koordineerders wat bestel en pamflette plaas.
Geloofsoffers Om al hierdie werk te kan doen, maak ons gebruik van geloofsoffers. 'n Geloofsoffer is 'n vrywillige "bo-en-behalwe"-bydrae wat Skuilkransers maak en wat nie vir onsself gaan nie! Die geloofsoffers, dankoffers en fondsinsamelings maak ons projekte moontlik. Wil jy nie dalk oorweeg om 'n geloofsoffer te gee nie? Bid asseblief daaroor….
5. LEIDING EN ADMINISTRASIE
Die diensgroep vir Leiding en Administrasie ondersteun die vyf hoofbedieningsgroepe in die gemeente, sodat ons die gemeente kan wees wat God bedoel het ons moet wees. Hierdie bediening funksioneer nie altyd op die voorgrond nie, maar is 'n uiters belangrike deel van ons gemeente. Die diensgroep bestaan uit vier komponente: Finansies; Diensverhoudinge en Personeel; Geboue en Fasiliteite; en Kommunikasie.
Die Kerkraad en gemeenteleiers weet dat geen van ons bedienings sonder finansies moontlik is nie. Ons is daarom dankbaar vir al die offers waarmee God ons seën en is verbind tot die baie noukeurige bestuur daarvan. Ons dankoffers is ten nouste verweef met ons verhouding met God en daarom vra ons jou om dit biddend te oorweeg.
Ons gee op drie maniere in die gemeente:
Dankoffers in die eredienste
'n Maandelikse offer (elektronies of deur die Kerkkantoor)
'n Jaarlikse 10de maand Dankoffer.
Diensverhoudinge en Personeel
Ondersteun die gemeentebedrywighede met administrasie en instandhouding. Ons personeel is vir ons baie belangrik – hulle is die beheerkamer van die gemeente wat seker maak alles gebeur wat moet gebeur.